Lyduvėnai

**Lyduvėnai** – miestelis Raseinių rajono savivaldybėje, 15 km į šiaurę nuo Raseinių. Seniūnaitijos centras. Miestelis spindulinio plano. Stovi Lyduvėnų šv. apaštalų Petro ir Pauliaus bažnyčia (pastatyta 1761 m.), veikia geležinkelio stotis, mokykla su regioninio parko informaciniu centru, biblioteka, paštas (LT-60046).

Miestelis yra Dubysos regioniniame parke, prie Dubysos ir Dratvens santakos. Per Dubysą nutiestas ilgiausias (599 m) ir aukščiausias geležinkelio tiltas Lietuvoje – Lyduvėnų tiltas. Per Lyduvėnus eina geležinkelis Šiauliai–Tilžė, plentai į Raseinius, Šiluvą.

## Etimologija

Pavadinimas kilęs nuo upelio vardu *Lýduva*. Tai yra vandenvardinis vietovardis, anksčiau jis vadinosi ***Lydavėnai***. Kitas vietovės aiškinimas siejamas su iškirsto miško *[[lydymas|lydymu]]*.

Liaudies etimologija mena, kad čia kadaise stovėjusi Lyduvėnų pilis, kurioje gyvenusi kunigaikštytė Danutė. Išlydėjusi savo mylimąjį į karą su kryžiuočiais, ji vis laukė ir nesulaukė jo grįžtant. Viena likusi liūdėjo („liūdžiu viena“) ir ašaras liejo. Iš merginos liūdesio ašarų ir susidaręs upelis Lyduva, o iš pastarojo – Lyduvėnai. Kita panaši versija teigia, kad tai buvusi ne Danutė, o šio krašto moterys, vienos likdavusios pilyje.

## Istorija

Lyduvėnų apylinkėse gyventa I tūkstantmečio pradžioje, tuos laikus mena Lyduvėnų I piliakalnis, vadinamas Danutės kalnu, Lyduvėnų II piliakalnis, vadinamas Barsukalniu, Lyduvėnų III piliakalnis, vadinamas Kaukuriu, Lyduvėnų akmuo „su dubeniu“.

Istoriniuose šaltiniuose 1499 m. minimas Lyduvėnų dvaras. Nuo XVI a. jį valdė Chodkevičiai, Rudzinskai, Šemetos, Stanevičiai. 1558 m. Ldk Žygimantas Augustas Lyduvėnams suteikė prie dvaro kurti miestelį, rengti turgus, laikyti karčiamas. 1593 m. minima bažnyčia, 1594 m. – Lyduvėnų valsčius ir miestelis. XVII–XVIII a. Lyduvėnai išsiplėtė. 1613 m. Lyduvėnai pažymėti Olandijoje išleistame Lietuvos žemėlapyje. XVI a. minima katalikiška Lyduvėnų bažnyčia, kurį laiką priklausiusi reformatams. 1853 m. jau buvo parapinė mokykla. Po 1831 m. sukilimo panaikinus dvarą susikūrė žydų kolonija. Rusijos imperijos valdymo laikais, XIX a. – XX a. pradžioje Lyduvėnai buvo valsčiaus centras. 1863 m. sukilėliai sunaikino Lyduvėnų valsčiaus įstaigos dokumentus. XIX a. pabaigoje Lyduvėnai – Raseinių apskrities miestelis.

1916 m. pro Lyduvėnus nutiestas Tilžės–Radviliškio geležinkelis.

1941 m. rudenį nacių okupacinės administracijos įsakymu Dubysos šlaituose prie Lyduvėnų nužudyta – 300 žydų ir komunistų. Po II pasaulinio karo apie miestelį veikė Vėgėlės rinktinės P. Markevičiaus (Pranckaus) Lietuvos partizanų būrys. Okupacinė valdžia 1940–1941 m. ir 1944–1953 m. ištrėmė 8 Lyduvėnų gyventojus. 1952 m. atidaryta biblioteka.

|}

## Architektūra

1920 m. buvo atidaryta pradžios mokykla, 1943–1952 m. – septynmetė, 1952–1993 m. vidurinė, 1993–2005 m. pagrindinė.

Koplytstulpis miestelio įkūrimo 440 m. ir mokyklos 175 m. metinėms (atstatytas 1998 m., meistras R. Ramanauskas).

Lyduvėnų geležinkelis tiltas, aukščiausias ir ilgiausias tiltas Lietuvoje 1916 m. pastatytas medinis, 1919 m. – gelžbetoninis, 1944 m. sugriautas, 1952 m. atstatytas, 2005 m. restauruotas.

## Gyventojai

1594 m. Lyduvėnų valsčiuje (dvaro valdoje) gyveno 36 šeimos. 1841 m. Lyduvėnuose gyveno 283, 1923 m. – 547 žmonės. 1940 m. gyveno apie 550 gyventojų, 300 iš jų žydų tautybės buvo sušaudyti 1944 m. Nuo 1959 m. gyventojų skaičius mažėjo.

### Žymūs žmonės
* Lyduvėnų dvare, dar vadiname Padubysiu, gyveno Raseinių apskrities bajorų maršalka Ezechelis Stanevičius (1834–).

Apylinkėse gimė:
* Benediktas Dobroslavas Kalinauskas – bajoras, 1831 m. sukilimo veikėjas;
* Albinas Sutkus – politinis ir visuomenės veikėjas;
* Henrikas Šablevičius – kino režisierius.

## Šaltiniai

## Nuorodos
* 
* Apie Lyduvėnus 
* Dvaras